Doman al è martars e a 11 a buinore su Onde Furlane al torne Babêl Europe, la trasmission cuindisinâl dedicade ae produzion musicâl tes lenghis minorizadis dal continent.
La ultime pontade dal mês di Lui di chest an, che si podarà scoltâle in repliche ancje miercus ai 26 a une dopo di misdì e sabide ai 29 a une e mieze dopo di misdì, e promet gnovis cercis di discs che a son saltâts fûr tra la fin dal 2016 e il 2017.
In particolâr si larà dilunc a scoltâ alc altri dai discs plui resints dai Goulamas’k, Resistencia, e di Dr. Drer & CRC Posse, Cabudanni.
Dongje des novitâts discografichis de Ocitanie e de Sardegne, al sarà spazi ancje par cualchi (plui o mancul) ‘classic’ di punk rock babelic, dal Gales ae Catalogne e fintremai al Paîs Basc, cun Anhrefn, Camarada Kalashnikov e Zarama.
Chi di cualchi dì, cheste pontade di Babêl Europe, dopo de emission in direte e des replichis di miercus e di sabide, si podarà tornâ a scoltâle in rêt, compagn di chê altris, sul sît internet di Radio Onde Furlane.
La radio libare dai furlans si scolte sui 90 Mhz pe plui part dal Friûl, sui 90.200 in Cjargne e in rêt, par dut il mont, ae direzion www.ondefurlane.eu.
fur_Latn fur_Latn fur_Latn fur_Latn fur_Latn fur_Latn